Euroopan parlamentin päätöslauselma,

joka sisältää huomautukset päätökseen vastuuvapaudesta Euroopan unionin yleisen talousarvion toteuttamisesta varainhoitovuonna 2001 - Pääluokka V - Tilintarkastustuomioistuin

EUROOPAN PARLAMENTTI, joka

ottaa huomioon Euroopan unionin varainhoitovuoden 2001 konsolidoidun tulostilin ja taseen (SEC(2002) 405 - C5-0245/2002),

ottaa huomioon tilintarkastustuomioistuimen vuosikertomuksen varainhoitovuodelta 2001 ja toimielinten vastaukset (C5-0538/2002)(1),

ottaa huomioon tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta, jonka tilintarkastustuomioistuin on antanut EY:n perustamissopimuksen 248 artiklan mukaisesti (C5-0538/2002),

ottaa huomioon neuvoston 7. maaliskuuta 2003 antaman suosituksen (C5-0087/2003),

ottaa huomioon EY:n perustamissopimuksen 272 artiklan 10 kohdan ja 275 artiklan,

ottaa huomioon 21. joulukuuta 1977 annetun varainhoitoasetuksen(2) 22 artiklan 2 ja 3 kohdan ja 25. kesäkuuta 2002 annetun varainhoitoasetuksen(3) 50 artiklan,

ottaa huomioon työjärjestyksen 93 a artiklan ja liitteen V,

ottaa huomioon talousarvion valvontavaliokunnan mietinnön (A5-0101/2003/rev1),

1. kiittää tilintarkastustuomioistuinta siitä, että se toimi ripeästi esitellessään julkisesti vuoden 2001 kertomuksensa talousarvion valvontavaliokunnassa marraskuun 2002 alussa; katsoo, että sen vuoksi valiokunnan jäsenet saattoivat aloittaa työnsä tarpeeksi ajoissa ja voivat valmistautua huhtikuussa täysistunnossa pidettävään keskusteluun; suosittelee voimakkaasti tämän menettelyn käyttämistä yleisesti ja katsoo, että se, että kertomuksesta ei ole kaikkia kieliversioita, ei saisi olla esteenä kertomuksen julkiselle esittelemiselle;

2. panee merkille riippumattoman tilintarkastajan antaman kertomuksen tilintarkastustuomioistuimen varainhoitovuoden 2001 tilinpäätöksestä(4) sekä tilintarkastajan todistuksen 31. joulukuuta 2001 päivätyn tilinpäätöksen asianmukaisuudesta ja oikeellisuudesta ja hallinto- ja kirjanpitomenettelyjä, varainhoidon moitteettomuutta sekä sisäisen valvonnan järjestelmää koskevan kertomuksen;

3. toivoisi, että vuosikertomuksen lukua 7 (Hallintomenot) vahvistettaisiin jatkossa, jotta lukija saisi yleiskuvan eri toimielinten tilanteesta tältä osin; toistaa tilintarkastustuomioistuimelle pyyntönsä saada kutakin toimielintä koskeva erillinen tarkastuslausuma tai, mikäli se ei ole mahdollista, erillinen todistus tai arvio kunkin toimielimen sääntöjenmukaisuudesta siten, että se heijastaa mahdollisesti valtuutettujen tulojen ja menojen hyväksyjien uuden varainhoitoasetuksen 60 artiklan 7 kohdan nojalla toimittamia vuosittaisia toimintakertomuksia;

4. on tyytyväinen tilintarkastustuomioistuimen ponnistuksiin, joilla se pyrkii tekemään tarkastuslausumasta mitattavissa olevia ilmaisimia sisältävän välineen, jolla voidaan arvioida valvontatoimia ja varainhoitoa pidemmällä aikavälillä; katsoo kuitenkin, että tarkastuslausumassa olisi voitava erotella paremmin toisistaan varainhoitonäkökohdat, joiden yhteydessä on havaittu parannuksia, sekä varainhoitonäkökohdat, joissa ilmenevien puutteiden korjaamiseksi on laadittava toimintasuunnitelma; odottaa, että uudistettua tarkastuslausumamenettelyä voidaan käyttää jo vuoden 2003 vastuuvapauden myöntämisestä päätettäessä;

5. panee merkille tilintarkastustuomioistuimen pyrkimyksen parantaa informatiivisempien otsikoiden ja selkeämmin yksilöityjen suositusten avulla havaintojensa esittelyä kertomuksissaan siten, että niistä tulisi käyttäjäystävällisempiä, mutta uskoo, että tähän pääsemiseksi voidaan toteuttaa radikaalimpija toimenpiteitä;

6. ihmettelee, kuinka tilintarkastustuomioistuin voi antaa myönteisen tarkastuslausuman samalla, kun se toteaa, että huolimatta komission tilinpitojärjestelmien suuresta uudistuksesta työ on vasta alkuvaiheessa ja on edelleen monia korjattavia puutteita;

7. kehottaa tilintarkastustuomioistuinta muuttamaan tarkastuslausuman välineeksi, jonka avulla vastuuvapauden myöntäjät ja budjettivallan käyttäjät voivat vertailla ja seurata varainhoidon ja sen valvonnan edistymistä ajan mittaan ja mieluiten kvantitatiivisesti;

8. kehottaa komissiota ja tilintarkastustuomioistuinta tiivistämään yhteistyötään korjatakseen mahdollisimman laajalti lukuisat puutteet, joita komission pääosastojen tarkastuslausumista on tullut ilmi, siten, että tilintarkastustuomioistuin voisi käyttää tarkastuslausumia komission ulkoisen valvonnan uuden välineen perustana;

9. muistuttaa, että riippumattoman ennakkovalvonnan lakkauttaminen on muuttanut perusteellisesti tilintarkastustuomioistuimen toimintaedellytyksiä ja että tästä aiheutuva yhteisön taloudellisiin etuihin kohdistuvan riskin kasvaminen voidaan kompensoida ainoastaan lisäämällä tilintarkastustuomioistuimen toteuttamien tarkastusten määrää; pyytää tilintarkastustuomioistuinta esittämään menoja koskevassa toimintasuunnitelmassa yksityiskohtaisesti, kuinka monta talousarviotapahtumaa se on tarkastanut vuosina 2001 ja 2002 ja millä tavoin sen tarkastamien talousarviotapahtumien määrää voidaan selvästi lisätä;

10. kehottaa tilintarkastustuomioistuinta sopimaan komission kanssa yhteisestä menetelmästä virheasteen laskemiseksi pääosastoittain tai menoluokittain; ehdottaa, että tilintarkastustuomioistuin käyttäisi pistokoeotosten määrän lisäämiseksi tietoja, jotka jäsenvaltiot ovat keränneet toteuttaessaan maatalouden ja rakennerahastojen pakollista valvontaa; ottaa huomioon, ettei tilintarkastustuomioistuin kyennyt ilmoittamaan kokonaisvirheastetta eikä pääosastoittain tai menoluokittain eriteltyjä virheasteita, kuten parlamentti pyysi varainhoitovuotta 2000 koskevassa 25. huhtikuuta 2002 tekemässään vastuuvapauspäätöksessä(5);

11. pitää myönteisenä, että vuoden 2001 vuosikertomuksessa ja erityiskertomuksissa on jo viittauksia yksittäisiin jäsenvaltioihin, mikä vastaa parlamentin esittämää pyyntöä sellaisten jäsenvaltioiden nimeämisestä, joiden on havaittu tai joiden epäillään suojaavan riittämättömästi unionin taloudellisia etuja; pitää valitettavana, ettei tilintarkastustuomioistuin ole katsonut aiheelliseksi luetteloida vuosikertomuksen liitteessä kussakin jäsenvaltiossa yksilöityjä virheitä helposti luettavissa olevalla tavalla;

12. kehottaa tilintarkastustuomioistuinta, komissiota ja jäsenvaltioita kehittämään ja ottamaan käyttöön yhden ainoan tarkastusmallin, millä parannetaan ja järkeistetään tarkastus- ja ilmoitustoimintaa;

13. on tyytyväinen, että huolimatta kuudesta henkilökohtaisesta ylennyksestä, tilintarkastustuomioistuin on päättänyt rajoittaa ne hyvin poikkeuksellisiin tapauksiin ja erityisen ansioituneille virkamiehille; torjuu kuitenkin henkilökohtaisten ylennysten periaatteen;

14. odottaa tilintarkastustuomioistuimen käynnistävän välittömästi toimia OLAFin 11. marraskuuta 2002 antamassa lehdistötiedotteessa julkaistujen suositusten perusteella;

15. muistuttaa, että tilintarkastustuomioistuin on itse kehottanut kaikkia toimielimiä kattavampaan budjettihallinnon analyysiin, jossa korostetaan ja selitetään keskeisiä menosuuntauksia ja olennaisia käyttöomaisuuteen liittyviä tekijöitä sekä annetaan selvitys keskeisistä taloudellisuutta ja tehokkuutta koskevista toimenpiteistä(6); on siksi tyytyväinen tilintarkastustuomioistuimen halukkuuteen antaa vastuuvapauden myöntäjän käyttöön tietoja tehtäviensä suorittamisesta(7) ja valtuutettujen tulojen ja menojen hyväksyjien varainhoitoasetuksen 60 artiklan 7 kohdan nojalla toimittamat vuosittaiset toimintakertomukset(8); kehottaa tilintarkastustuomioistuinta laajentamaan tulevaisuudessa tulostiliinsä (SEC(2002) 405) liitettyä huomautusta varainhoidosta, mahdollisesti valtuutettujen tulojen ja menojen hyväksyjien vuosittaisten toimintakertomusten perusteella;

16. kehottaa toimittamaan kyseisen tiedon vastuuvapauden myöntäjälle hyvissä ajoin ennen varainhoitovuoden 2002 vastuuvapausmenettelyn käynnistämistä;

17. kehottaa tilintarkastustuomioistuinta ja muita toimielimiä arvioimaan ja parantamaan keskeisten sijoitushankkeiden hallinnoinnin taloudellisuutta ja tehokkuutta budjettihallintoa koskevan tiedotuksen parantamista silmällä pitäen, jotta pitkän aikavälin suuntaukset voitaisiin tunnistaa ja niitä voitaisiin selittää ja tarvittaessa voitaisiin toteuttaa korjaavia toimenpiteitä; kehottaa toimielimiä kehittämään järjestelmän, jossa toimielimet voivat verrata keskenään systemaattisesti keskeisiä hallintomenojaan (esimerkiksi tavoitteenasettelujärjestelmä), jolloin pystytään arvioimaan, voidaanko kyseisiä menoja leikata, ja ryhtymään tarvittaviin toimiin;

18. panee tyytyväisenä merkille kiinteistöihin liittyvän tiedon, jonka mukaan tilintarkastustuomioistuin saa parhaillaan komission logistiikka- ja infrastruktuuriyksiköltä teknistä asiantuntemusta ja kokemusta(9); panee lisäksi merkille tilintarkastustuomioistuimen päätöksen jättää toistaiseksi toteuttamatta toinen laajennusosa vuoden 2003 talousarvioon liittyvistä syistä; panee merkille, että tilintarkastustuomioistuin on pyytänyt teknistä tutkimusta sen pitkäaikaisista tilatarpeista, ja pyytää asianmukaisia tietoja tutkimuksen tuloksista;

19. panee merkille tilintarkastustuomioistuimen ongelmat pätevän henkilöstön rekrytoinnissa ja palveluksessa pitämisessä(10) sekä tilintarkastustuomioistuimen pääsihteerin arvion(11), jonka mukaan toimielin tarvitsee (kymmeneen uuteen "kabinettiin" perustettavien virkojen lisäksi) vielä 60 uutta tilintarkastajaa, 22 uutta hallintovirkamiestä sekä kielten alan virkamiehiä;

20. panee huolestuneena merkille(12), että vuoden 2002 aikana yhteensä 17 tilintarkastajaa erosi tilintarkastustuomioistuimen palveluksesta osittain riittämättömien etenemismahdollisuuksien vuoksi;

21. ottaa huomioon tilintarkastustuomioistuimen työntekijän esittämiä syytöksiä koskevat OLAFin tutkimukset;

22. kehottaa tilintarkastustuomioistuinta tiedottamaan vastuuvapauden myöntäjälle, miten se aikoo mukauttaa työmenetelmiään laajentumisen jälkeiseen tilanteeseen;

23. toteaa tässä yhteydessä, että tilintarkastustuomioistuin voi toimia tehokkaasti ainoastaan, jos sen jäsenten määrää rajataan; edellyttää, että tämä näkökohta otetaan huomioon Eurooppa-valmistelukunnassa;

24. panee tyytyväisenä merkille, että tilintarkastustuomioistuin on perustanut taloudellisten väärinkäytösten tutkintaelimen(13) 1. tammikuuta 2003 voimaan tulleen uuden varainhoitoasetuksen 66 artiklan 4 kohdan mukaisesti;

25. panee merkille, että kokouksessaan 19. joulukuuta 2002 tilintarkastustuomioistuin päätti lakkauttaa korjauskerrointa soveltaen tehtäviä jäsenten palkkojen siirtoja koskevan keskeytyksen(14); toteaa, että tämä päätös tehtiin tuomioistuimen hallintokomitean arvion perusteella, jonka mukaisesti kyseisille korjauskertoimille on olemassa oikeusperusta, ja sen tosiseikan perusteella, että budjettikohtaan A-109 sisältyy nimenomaan ko. korjauskertoimet toimielimen jäsenille;

26. toistaa tilintarkastustuomioistuimen varainhoitovuotta 2001 koskevan vuosikertomuksen 7.18. kohdassa esittämän arvion, jonka mukaan toimielinten jäsenten palkkioihin sovellettavat säännöt eivät tarjoa erityistä kyseisenkaltaiset siirrot mahdollistavaa oikeusperustaa; panee kuitenkin merkille, että tiettyjä henkilöstösääntöjen määräyksiä on sovellettu analogisesti useiden vuosien ajan ja että toimielimet olivat päättäneet heinäkuusta 2002 lähtien keskeyttää jäsenille tarkoitettujen korjauskertoimien soveltamisen, kunnes tilanne on selvitetty;

27. edellyttää, että toimielinten jäsenet korvaavat kustannukset, jotka aiheutuvat virka-ajoneuvojen käytöstä muiden kuin virkatehtävien yhteydessä; pyytää tilintarkastustuomioistuinta toimittamaan parlamentille 30. kesäkuuta 2003 mennessä selonteon hyväksymistään asiaa koskevista säännöksistä sekä tiedot jäsenten vuosina 2001 ja 2002 maksamista määristä;

28. pitää kiinni edellä mainitun 25. huhtikuuta 2002 tehdyn vastuuvapauspäätöksen 28 kohdassa olevasta pyynnöstä julkaista tilintarkastustuomioistuimen jäsenten taloudellisia etuja koskevat tiedot; kehottaa asiasta vastaavaa valiokuntaansa tutkimaan, onko kyseisten tietojen pyytäminen toivottavaa (tarvittaessa luottamuksellisina) ennen tilintarkastustuomioistuimen nimityksiin liittyviä seuraavia kuulemistilaisuuksia;

29. ottaa huomioon, että kaikki tilintarkastustuomioistuimen jäsenet ovat antaneet selvityksen taloudellisista eduistaan ja varallisuudestaan ja että selvitykset on toimitettu tilintarkastustuomioistuimen presidentille; pyytää avoimuuden hengessä ja objektiivisuuden ja vastuuvelvollisuuden varmistamiseksi, että selvitykset toimitetaan myös talousarvion valvontavaliokunnan puheenjohtajalle;

30. pahoittelee, että tilintarkastustuomioistuimen työohjelma vuodelle 2003 ei sisällä aikataulua, josta kävisi ilmi sen erityiskertomusten arvioitu valmistumisaika, kuten parlamentti pyysi edellä mainitun 25. huhtikuuta 2002 tehdyn vastuuvapauspäätöksen 29 kohdassa.

(1) EYVL C 295, 28.11.2002, s. 1.

(2) EYVL L 356, 31.12.1977, s. 1.

(3) EYVL L 248, 16.9.2002, s. 1.

(4) EYVL C 268, 4.11.2002, s. 1.

(5) EYVL L 158, 17.6.2002, s. 66.

(6) Vuosikertomus 2001, 7.3 kohta.

(7) Kyselyn vastaukset, PE 315.844 (Q5).

(8) Kyselyn vastaukset, PE 315.844 (Q3).

(9) Kyselyn vastaukset, PE 315.844 (Q4).

(10) Katso "tulostili" SEC(2002) 405 ja kyselyn vastaukset, PE 318.445 (Q7).

(11) Muistio laajentumisen taloudellisista vaikutuksista, 21.9.2001.

(12) Kyselyn vastaukset, PE 315.844 (Q7).

(13) Lähde: Fabra Vallesin 7. tammikuuta 2003 päivätty kirje.

(14) Lähde: Fabra Vallesin 7. tammikuuta 2003 päivätty kirje.